पुलिस का स्टीकर लगी स्कॉर्पियो में 3 गाय बरामद; हथियार लहराकर तस्कर फरार
Gurgaon Farukhnagar KMP Expressway Encounter - हरियाणा के गुरुग्राम में आज अल सुबह कुंडली-मानेसर-पलवल (KMP) एक्सप्रेस-वे पर गौ तस्करों और गौरक्षकों के बीच जमकर गोलियां चली।
हरियाणा के गुरुग्राम में आज अल सुबह कुंडली-मानेसर-पलवल (KMP) एक्सप्रेस-वे पर गौ तस्करों और गौरक्षकों के बीच जमकर गोलियां चली। गौ तस्कर पुलिस का स्टीकर लगी स्कॉर्पियो गाड़ी में गायों को ले जा रहे थे। गौ रक्षक पीछे लगे तो फायरिंग शुरू हो गई। इसी बीच गोली लगने से गौ तस्करों की स्कार्पियो का टायर फट गया।
गौ तस्कर हथियार लहराते हुए अंधेरे का फायदा उठा कर भाग गए। गाड़ी में 3 गायें थी और उनके मुंह बुरी तरह से रस्सी से बांधे हुए थे। गौ तस्करों के पीछे लगे युवा मोनू मानसेर की टीम के सदस्य थे। पूरी घटना का एक वीडियो भी सामने आया है, जिसमें गौ रक्षक स्कॉर्पियो के पीछे लगे हैं।
KMP पर फर्रुखनगर क्षेत्र में आमना-सामना
जानकारी के मुताबिक गौ रक्षकों को सूचना मिली थी की एक काले रंग की स्कॉर्पियो में गौ तस्करी की जा रही है। गौ रक्षकों ने इसके बाद सुबह गुरुग्राम के फर्रुखनगर क्षेत्र में नाकाबंदी की गई। स्कॉर्पियो केएमपी एक्सप्रेस वे पर दिखी गौ रक्षक इसके पीछे लग गए। कुछ दूर पीछा करने के बाद गौ तस्करों ने फायरिंग शुरू कर दी। इसके बाद गौ रक्षकों की तरफ से भी गोलियां चली।
हथियार लहरा कर भागे
दोनों तरफ से चली गोलीबारी के गौ तस्करों की स्कॉर्पियो गाड़ी के टायर फट गए। फायरिंग में किसी को भी चोट नही आयी। गाड़ी के टायर फटने के बाद भी इसमें सवार युवक इसे कई किलोमीटर तक दौड़ाते रहे। इस बीच दोनों के बीच फायरिंग का दौर चलता रहा। बाद में गौ तस्करों ने केएमपी पर पाटली के पास गाड़ी रोकी और हथियारों के साथ मौके से फरार गए। गौ रक्षकों द्वारा बनाई गई वीडियो में गौ तस्कर हाथ में हथियार लहरा कर भागते हुए नजर आ रहे हैं।
गाड़ी पर लगा था पुलिस का स्टीकर
सूचना के बाद फर्रुखनगर थाना पुलिस मौके पर पहुंची। गाड़ी की जांच की गई तो इसका नंबर ही फर्जी पाया गया। इस पर लगी नंबर प्लेट किसी दूसरी स्कॉर्पियो गाड़ी की थी। गाड़ी के आगे पीछे शीशे पर पुलिस के स्टीकर लगे थे। गाड़ी के आगे और पीछे लोहे के गाडर लगा रखे थे, जिससे साफ है कि पूरे प्लान के साथ तस्करी को अंजाम दिया जा रहा था।
स्कॉर्पियो गाड़ी के सारे शीशे पूरी तरह से काले थे। गाड़ी के अंदर से पीछे की सीट हटाई गई थी। वहां पर 3 गायों को ठूस ठूस के भरा हुआ था। गायों के मुंह को बुरी तरह से रस्सी से बांधा हुआ था। पुलिस को गाड़ी की तलाशी में गोलियों के 2 खोल भी बरामद हुए हैं। फिलहाल पुलिस ने सभी गायों को पास के गौशाला में भेज पूरे मामले की तफ्तीश शुरू कर दी है।
मोनू मानसेर की टीम थी
​​​​​​​भिवानी में 3 गौ तस्करों को जिंदा जला देने के मामले में नामजद मोनू मानेसर का नाम गौरक्षकों और गौ तस्करों में मुठभेड़ के बाद फिर से चर्चा में आ गया है। रात को गौ तस्करों का पीछा करने वाली टीम मोनू मानेसर की बताई गई है। टीम की ओर से एक वीडियो भी वायरल किया गया है, जिसमें गौ तस्करों की स्कॉर्पियो के वे पीछे लगे हैं और गोलियां भी चल रही हैं।